Diari Oficial de la Generalitat Valenciana


Sumari del DOGV 9321, del 20-04-2022 (2022/3228)

RESOLUCIÓ de 7 d'abril de 2022, del conseller d'Hisenda i Model Econòmic, sobre delegació de competències en l'Institut Cartogràfic Valencià (ICV) per a adquisició d'equipament, productes de tecnologies de la informació i les telecomunicacions (TIC), per al seu ús en l'entorn de la producció cartogràfica i geodèsia.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9321

Data del DOGV
:   20-04-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/3228


Data del document
:   07-04-2022

Organisme emissor
:   Conselleria d'Hisenda i Model Econòmic

Tipus de document
:   Resolució

Descriptors 

:   * Conselleria d'Hisenda i Model Econòmic

RESOLUCIÓ de 7 d'abril de 2022, del conseller d'Hisenda i Model Econòmic, sobre delegació de competències en l'Institut Cartogràfic Valencià (ICV) per a adquisició d'equipament, productes de tecnologies de la informació i les telecomunicacions (TIC), per al seu ús en l'entorn de la producció cartogràfica i geodèsia. [2022/3228]  
El Decret 171/2020, de 30 d'octubre, del Consell, d'aprovació del Reglament orgànic i funcional de la Conselleria d'Hisenda i Model Econòmic, estableix en l'apartat primer de l'article 15 que: «sota la coordinació, control i supervisió de la persona titular de la Secretaria Autonòmica d'Hisenda, la Direcció General de Tecnologies de la Informació i les Comunicacions (d'ara endavant DGTIC) exerceix les competències establides en l'article 70 de la Llei 5/1983, de 30 de desembre, del Consell, i les altres previstes en l'ordenament jurídic, respecte a l'Administració de la Generalitat i els seus organismes autònoms, en matèria de seguretat de la informació, planificació, coordinació, autorització i control de les tecnologies de la informació, les telecomunicacions i comunicacions corporatives i la teleadministració de la Generalitat, així com la contractació centralitzada dels serveis i subministraments en matèria de tecnologies de la informació i les telecomunicacions en l'àmbit de l'Administració de la Generalitat i del seu sector públic instrumental i la intervenció administrativa en matèria de ràdio i televisió de competència de la Comunitat Valenciana.»  
Per a indicar en l'apartat 5 de l'esmentat article que: «així mateix, la DGTIC també assumirà les competències de servei especialitzat de la Central de Compres per a la contractació centralitzada dels serveis i subministraments en matèria de tecnologies de la informació i les telecomunicacions en l'àmbit de l'Administració de la Generalitat i el seu sector públic instrumental, de conformitat amb l'indicat en l'Ordre 8/2014, de 5 de maig, de la Conselleria d'Hisenda i Administració Pública, per a la designació de servei especialitzat i la declaració de noves categories de subministraments i serveis centralitzats.»  
Per tant, la Conselleria d'Hisenda i Model Econòmic, a través d'aquesta direcció general, és l'únic departament competent per a contractar béns i serveis TIC per a les conselleries i els organismes autònoms de la Generalitat. S'exceptua la Conselleria de Sanitat Universal i Salut Pública, en matèries que li siguen pròpies. Per això, quan un departament del Consell té una necessitat de «productes de tecnologies de la informació i les telecomunicacions» ha de sol·licitar la seua valoració i provisió, si és el cas, a la Direcció General de Tecnologies de la Informació i les Comunicacions.  
Per part seua, el Decret 84/2021, de 18 de juny, del Consell, d'aprovació de l'Estatut de l'Institut Cartogràfic Valencià estableix en l'article 1 que: «l'Institut Cartogràfic Valencià, creat per la Llei 9/1997, de 9 de desembre, de creació de l'Institut Cartogràfic Valencià, i regit actualment per la Llei 2/2020, de 2 de desembre, de la Generalitat, de la informació geogràfica i de l'Institut Cartogràfic Valencià, és un organisme autònom de la Generalitat dels prevists en l'article 154 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, que es configura com l'òrgan cientificotècnic en matèria de geomàtica, de cartografia, de geodèsia i d'informació geogràfica de l'Administració de la Generalitat i del seu sector públic instrumental».  
Així doncs, l'Institut Cartogràfic Valencià (ICV) és un organisme autònom, amb personalitat jurídica pròpia, creat per la Llei 2/2020, de 2 de desembre, de la Generalitat. Concretament en l'article 4 es recullen com a funcions pròpies d'aquest, entre altres:  
«2.c) Establir, gestionar, conservar i actualitzar la infraestructura de la xarxa geodèsica activa de posicionament i determinar, d'acord amb la Llei 7/1986, de 24 de gener, d'ordenació de la cartografia, i el Reial decret 1071/2007, de 27 de juliol, pel qual es regula el sistema geodèsic de referència oficial a Espanya, i distribuir-ne les coordenades, la precisió i les correccions diferencials, de manera que permeta la prestació de serveis basats en la localització en el seu entorn fonamentats en els sistemes globals de posicionament per satèl·lit.  
2.e) La planificació i la gestió de sistemes de detecció dels moviments sísmics ocorreguts en territori de la Comunitat Valenciana, així com la recerca en matèria de sismicitat i geofísica.  
2.f) Elaborar, mantindre, actualitzar, distribuir, explotar i publicar les bases de dades cartogràfiques i sèries cartogràfiques que se'n deriven, de conformitat amb els estàndards establits. En particular:  
1. Realitzar un vol fotogramètric anual que ha de cobrir la totalitat del territori de la Comunitat Valenciana.  
2. Procurar l'obtenció d'una cobertura d'imatge de satèl·lit anual, com a mínim, de tot el territori valencià.  
3. Mantindre actualitzada la cartografia a escala 1:5.000.  
4. Elaborar i mantindre la cartografia vectorial de tot el territori de la Comunitat Valenciana a escala 1.25.000, 1.50.000, 1:100.000 i inferiors, sense perjuí del que disposa la Llei 14/2010, de 5 de juliol, sobre les infraestructures i els serveis d'informació geogràfica a Espanya.  
  
2.p) La investigació, el desenvolupament i la innovació en les matèries que comprén la geomàtica per a contribuir al millor coneixement de la realitat territorial de la Comunitat Valenciana, sense perjuí de la coordinació amb la conselleria amb competències en recerca i ciència.  
2.q) La formació del personal del sector públic valencià en matèria de geomàtica i sistemes d'informació geogràfica.  
2.t) Publicar i difondre productes i serveis geogràfics.  
3.d) En tant que entitat científica i tècnica de la Generalitat en matèria de geomàtica, l'Institut Cartogràfic Valencià tindrà també la funció de realitzar els serveis cartogràfics de caràcter i interés general per a la Generalitat, a càrrec del seu propi pressupost o a càrrec dels pressupostos d'aquells departaments per als quals es realitzen.»  
Així doncs, se li atribueixen les competències de la Generalitat per a la producció de sèries cartogràfiques, desenvolupar el Sistema Cartogràfic Valencià, així com impulsar la investigació científica i el desenvolupament tecnològic en el sector geomàtic valencià.  
En data 29 de març de 2022, va ser remesa a la Direcció General de Tecnologies de la Informació i les Comunicacions una sol·licitud de delegació de competències en favor de l'Institut Cartogràfic Valencià (ICV), per a l'adquisició d'equipament, «productes de tecnologies de la informació i les telecomunicacions (TIC)», per a l'ús específic i concret de l'entorn de la producció cartogràfica, atesa la seua singularitat respecte als estàndards TIC corporatius de la Generalitat, amb l'objectiu d'aconseguir els fins que té assignats i millorar l'eficàcia de la seua gestió.  
Al ser l'institut Cartogràfic Valencià (ICV) coneixedor directe de les necessitats i dels motius que puguen justificar la provisió de serveis i subministraments de naturalesa informàtica, d'ús exclusiu i habitual pels centres de producció cartogràfica, és convenient que siga aquest el competent per a realitzar les contractacions corresponents, si és el cas, per a complementar l'equipament informàtic estàndard subministrat per la DGTIC.  
L'article 9 de la Llei 40/2015, d'1 d'octubre, de règim jurídic del sector públic estableix: «1. Els òrgans de les diferents administracions públiques poden delegar l'exercici de les competències que tinguen atribuïdes en altres òrgans de la mateixa administració, encara que no siguen jeràrquicament dependents, o en els organismes públics o entitats de dret públic vinculats o dependents d'aquelles. Quan es tracte d'òrgans no relacionats jeràrquicament cal l'aprovació prèvia del superior comú si tots dos pertanyen al mateix ministeri, o de l'òrgan superior de qui depenga l'òrgan delegat, si el delegant i el delegat pertanyen a ministeris diferents».  
  
Tal com indica la disposició final segona de la Llei 5/1983, de 30 de desembre, del Consell, «per a allò no previst en aquesta llei seran d'aplicació les disposicions legals de l'Estat en la matèria, equiparant-se els òrgans per analogia de les seues funcions.»  
D'acord amb el Decret 84/2021, de 18 de juny, del Consell, d'aprovació de l'Estatut de l'Institut Cartogràfic Valencià, l'institut té personalitat jurídica i plena capacitat d'obrar per al compliment dels seus fins i està adscrit a la conselleria competent en matèria d'ordenació del territori, sota la superior autoritat del conseller o consellera d'aquesta.  
  
El conseller d'Hisenda i Model Econòmic exerceix les màximes competències en matèria de tecnologies de la informació i la comunicació de l'Administració de la Generalitat, de conformitat amb el que disposa l'article 1 del Decret 171/2020, de 30 d'octubre, del Consell, pel qual s'aprova el Reglament orgànic i funcional de la Conselleria d'Hisenda i Model Econòmic.  
Per tant, de conformitat amb el que disposa l'article 9 de la Llei 40/2015, d'1 d'octubre, de règim jurídic del sector públic, resolc:  
  
  
Primer  
Delegar en la Direcció de l'Institut Cartogràfic Valencià les competències com a òrgan de contractació d'equipament i productes de tecnologies de la informació i les telecomunicacions i desenvolupament d'aplicacions en l'àmbit de la Generalitat:  
a) D'equipament geodèsic, geofísic, topogràfic i cartogràfic específic amb components informàtics.  
b) De productes TIC per al desenvolupament d'aplicacions, projectes i equipaments en l'àmbit de la producció cartogràfica, teledetecció, topografia, geodèsia, geofísica i investigació geomàtica.  
  
Segon  
En tot cas, per motius tècnics i de coordinació, qualsevol provisió de serveis, subministraments TIC, i aplicacions informàtiques, ha d'estar subjecta a l'aprovació prèvia de la Direcció General de Tecnologies de la Informació i les Comunicacions o l'òrgan competent en matèria TIC per a la Generalitat a cada moment, excepte els elements que apareixen en l'annex I de la present resolució.  
  
Tercer  
En totes les resolucions que s'adopten i en els contractes que es formalitzen en virtut d'aquesta delegació, es farà constar expressament que aquests han sigut realitzats sobre la base d'aquesta, segons el que s'estableix en l'article 63 de la Llei 5/1983, del Consell, i en l'article 9 de la Llei 40/2015, d'1 d'octubre, de règim jurídic del sector públic.  
  
  
Quart  
Les delegacions de competències que es disposen en la present resolució no seran obstacle perquè l'òrgan delegant puga reclamar el coneixement o resolució de tots els assumptes que considere oportuns, i podrà, així mateix, revocar-les en qualsevol moment, de conformitat amb el que s'estableix en l'article 63.5 de la Llei 5/1983, del Consell, i en els articles 9, 10 i concordants de l'esmentada Llei 40/2015.  
  
  
Cinqué  
1. La direcció de l'Institut Cartogràfic Valencià (ICV) haurà d'informar i sol·licitar l'aprovació a la DGTIC de la tramitació de tots aquells contractes en l'àmbit de la present delegació de competències que no apareguen en l'annex I de la present resolució.  
2. No podrà realitzar-se cap contractació per part de l'ICV en cas de manifestar-se una oposició motivada per la DGTIC.  
  
Sisé  
La present resolució tindrà efectes des de l'endemà de la publicació en el Diari Oficial de la Generalitat Valenciana.  
  
València, 7 d'abril de 2022.- El conseller d'Hisenda i Model Econòmic: Vicent Soler i Marco.  
  
  
  
ANNEX I  
Productes TIC que l'ICV pot adquirir sense autorització prèvia  
  
1. Requisits:  
- Tots els articles adquirits, quan puguen ser incorporats o connectats a un ordinador (PTN), hauran de ser compatibles amb el sistema operatiu desplegat en producció en els PTN de DGTIC, així mateix també afecta la mesura i les connexions que use. Aquest requisit també afecta el programari. S'exceptuen aquells articles justificant explícitament aquesta situació en l'expedient d'adquisició, sempre vinculat a l'activitat geomàtica.  
- En el cas d'adquirir ordinadors amb característiques singulars (potència de càlcul o altres prestacions) es promourà que siguen models homologats per la DGTIC amb la possibilitat de desplegar el sistema operatiu vigent per als PTN.  
- Qualsevol equipament o producte TIC adquirit haurà de funcionar complint les restriccions i la normativa vigent establides per la Generalitat, especialment les referides a seguretat en la xarxa de comunicacions.  
  
2. Catàleg:  
Productes no inventariables que l'ICV pot adquirir sense autorització prèvia:  
- Bateries de portàtils  
- Comandaments a distància  
- Components d'àudio-vídeo: altaveus, auriculars, micròfons, cables de connexió  
- Convertidors i connectors  
- Discos durs  
- Discos SSD  
- Fonts d'alimentació  
- Lectors de targetes  
- Memòria RAM  
- Sensors i sondes  
- Targetes d'emmagatzematge  
- Targetes d'àudio  
- Targetes de xarxa  
- Targetes de vídeo  
- Teclats i ratolins  
  
Productes inventariables que l'ICV pot adquirir sense autorització prèvia:  
- Dispositius audiovisuals  
- Panells interactius  
- Tauletes digitals  
- Projectors  
- Tauletes digitalitzadores  
- Equips de protecció  
- Sistemes d'alimentació ininterrompuda  
- Conjunts d'eines de desenvolupament  
- Plòters d'impressió  
- Altres elements de maquinari per al desenvolupament de sistemes experimentals  
- Equips científics connectats i governats per un ordinador  
- Equips geodèsics  
- Equips topogràfics  
- Equips sísmics  
- Equips de producció cartogràfica.